COMUNICAT DE PRESĂ
Pianistul Lucian Ban şi violistul Mat Maneri prezintă “Transylvanian Concert”
în cadrul festivalului JAM – Jazz Area Metropolitana
Marţi, 2 mai 2017, începând cu ora 21:00, în Aula Magna a Ateneo Veneto din Veneţia (Campo San Fantin 1897), Institutul Român de Cultură şi Cercetare Umanistică de la Veneţia, în colaborare cu Ateneo Veneto din Veneţia, susţine prezentarea proiectul muzical “Transylvanian Concert”, un concert de jazz ce va fi susţinut de pianistul Lucian Ban şi violistul Mat Maneri în cadrul ediţiei 2017 a festivalului JAM – Jazz Area Metropolitana.
Clasicul format al dialogului dintre pian şi violă dobândeşte, în albumul propus de Lucian Ban şi Mat Maneri, dimensiuni cu totul noi – de la jazz şi blues la doina românească şi muzica camerală, la compoziţii şi direcţii în jazz-ul secolului XXI. Cei doi muzicieni au colaborat pentru prima oară în mult premiatul octet Enesco Re-Imagined, condus de pianistul Lucian Ban şi contrabasistul american John Hebert, un proiect ce “re-imagina” muzica lui George Enescu din perspectiva jazz-ului contemporan. Prezentat în premieră mondială la Festivalul Internaţional George Enescu 2009 cu un ansamblu ce cuprindea legende ale jazz-ului contemporan precum: Badal Roy (tabla), Gerald Cleaver (baterie), Tony Malaby (saxofon), Ralph Alessi (trompetă), Enesco Re-Imagined a fost editat de cunoscuta casă de discuri Sunnyside Records din New York şi a câştigat nenumărate premii BEST OF 2013 din partea criticii şi a presei de specialitate, bucurându-se în acelaşi timp de succes în întreaga lume. Originalitatea şi intensitatea muzicală, chimia extraordinară dintre cei doi muzicieni din duetul “Transylvanian Concert”, aduce consacrarea internaţională pentru pianistul de origine română.

În cadrul concertului susţinut la Veneţia, cei doi muzicieni vor prezenta atât piese de pe albumul “Transylvanian Concert”, cât şi piese în premieră, material ce urmează a fi înregistrat pe următorul album: Doine româneşti re-orchestrate; piese din muzica lui George Enescu (Prelude a l’Unison din Suita Orchestrală Nr. 1, Op 9 şi Impresii din Copilărie, Op. 28) re-imaginate în limbajul jazz-ului contemporan şi piese de jazz inspirate din muzica tradiţională românească. Intrarea este liberă în limita locurilor disponibile, iar rezervările se fac la info@jazzareametropolitana.com. Mai multe informaţii despre JAM – Jazz Area Metropolitana găsiţi pe www.jazzareametropolitana.com
***

LUCIAN BAN (pian) – unul dintre cei mai cunoscuţi muzicieni români de jazz, pianistul Lucian Ban şi-a câştigat renumele pe scena newyorkeză graţie unei serii de proiecte şi albume de primă mână, sound-ul pianului său aducându-i din partea criticilor comparaţii cu Vladimir Horowitz şi McCoy Tyner, Ban fiind considerat “unul din cei mai buni pianişti care s-au mutat la New York în ultima decadă” (Bruce Lee Gallanter). Împreună cu renumitul contrabasist american John Hebert, Lucian Ban a iniţiat şi condus Octetul Enesco Re-Imagined dedicat reinterpretării lucrărilor celebrului compozitor George Enescu, un proiect ce s-a bucurat de o excelentă primire în presa internaţională, câştigând o serie de premii BEST OF 2013 fiind aplaudat pe marile scene ale lumii: London Jazz Festival/Royal Elisabeth Hall, Barcelona Jazz Festival, Jazz d’Ór din Strasbourg, Capitala Culturală Europeană de la Guimaraes, Portugalia etc.

Considerat de cunoscutul ziar britanic The GUARDIAN drept “un nume de urmărit / a name to watch” pianistul, compozitorul şi aranjorul Lucian Ban, originar din Cluj-Napoca, activează la New York unde este liderul mai multor grupuri (Tuba Project, Elevation, Sam Newsome & Lucian Ban), toate implicând muzicieni de prim rang, recunoscuţi în întreaga lume. A editat 8 albume sub nume propriu pentru case de discuri americane şi europene, iar în 2013 şi-a făcut debutul pentru celebra casa de discuri ECM Records (Keith Jarrett, Jan Garbarek etc.) cu “Transylvanian Concert”, album ce-i va aduce consacrarea internaţionala. În 2016 casa de discuri americană Sunnyside Records a lansat albumul “Songs from Afar” al quartet-ului său Elevation. Celebra revistă americană DONWBEAT i-a acordat calificativul maxim de 5*, iar All About Jazz îl numeşte “un triumf al comunicării muzicale şi emoţionale”, în timp ce NY Jazz Record vorbeşte de “scrisoarea de dragoste pe care pianistul o trimite ţării de origine”. Criticul Terrell Holmes de la All About Jazz spunea in 2003 despre pianistul român: “Pianistul Lucian Ban cântă cu o fluenţă şi o sensibilitate care amintesc atât de un Vladimir Horowitz cât şi de un McCoy Tyner…”.
MAT MANERI (violă) – nominalizat în 2006 la Premiile Grammy pentru “Cel mai bun album de muzică alternativă”, Mat Maneri este recunoscut drept unul dintre cei mai creativi muzicieni de jazz în lume astăzi, un adevărat “copil nebun” al avangardei americane. Mat Maneri a câştigat o reputaţie internaţionala ca fiind unul dintre cei mai originali şi convingători artişti ai generaţiei sale, aclamat pentru individualitatea vocii sale, pentru un “mariaj” între jazz şi muzica microtonală şi pentru colaborările cu legende ale muzicii sec. XX. În 1990 Mat a fondat prestigiosul Joe Maneri Quartet împreună cu tată său; înregistrările pentru casele EC, Hatology, Leo Records sunt considerate unele dintre cele mai importante documente în muzica improvizată a sec. XX. Pianiştii Paul Bley, Cecil Taylor, Matthew Schipp şi Borah Bergman l-au solicitat pe Mat Maneri să colaboreze cu ei pentru diferite proiecte precum Montreal Jazz Festival, Library of Congres şi în concerte în toată Europa. Fără să poată fi inclus într-o categorie anume, datorită versatilităţii sale muzicale, Mat Maneri a mai lucrat cu Joe Morris, John Medeski, Tim Berne, Cecil McBee, T. K. Ramakrishnan, Franz Kogelman, Roy Campbell, Spring Heel Jack, Draze Hoops şi apare pe CD-ul Remixex al lui Illy B. Eats. Celebra revista All About Jazz îl descrie în termeni fără echivoc: “Mat Maneri a schimbat felul în care lumea jazz-ului ascultă vioara şi viola”.

